Det gør mig meget trist, når jeg ser, hvad Sundhedsplatformen gør ved sundhedsvæsnet i Østdanmark. Vi har gang i et langsomt, men sikkert, selvmord – ved hjælp af Sundhedsplatformen. Og det er ikke bare sundhedsvæsnet, som er i fare. Nej, det er den danske velfærd.

Den velfærd, vi har som et af verdens lykkeligste folk. Jeg elsker det land, jeg bor i. Og jeg bliver fortvivlet, når jeg ser den ødelæggende virkning, Sundhedsplatformen har på lægestandens og sundhedspersonalets arbejdsvilkår. For slet ikke at snakke om den langt ringere behandling, patienterne får. Det er så trist.

Jeg har lavet min egen lille statistik blandt 62 læger på Facebook, hvor jeg spurgte dem, hvor mange timer hospitalslæger i Region Hovedstaden spilder ugentligt på grund af Sundhedsplatformen. 6 timer!